雍正皇帝上諭

朕惟三教之覺民於海內也，理同出於一原，道並行而不悖。人惟不能豁然貫通，於是人各異心，心各異見。慕道者謂佛不如道之尊，向佛者謂道不如佛之大。而儒者又兼辟二氏，以為異端。懷挾私心，紛爭角勝，而不相下。
朕以持三教之論，亦惟得其平而已矣。能得其平，則外略形跡之異，內證性理之同。而知三教，初無異旨，無非欲人同歸於善。夫佛氏之五戒十善，導人於善也。吾儒之五常百行，誘掖獎勸，有一不引人為善者哉？
昔宋文帝問侍中何尚之曰：「六經本是濟俗，若性靈真要，則以佛經為指南。如率土之民，皆淳此化，則吾坐致太平矣。」何尚之對曰：「百家之鄉，十人持五戒，則十人淳謹。千室之邑，百人持十善，則百人和睦。持此風教，以周寰區。則編戶億千，仁人百萬。而能行一善則去一惡，去一惡則息一刑。一刑息於家，萬刑息於國，洵乎可以垂拱坐致太平矣。」斯言也，蓋以勸善者治天下之要道也。而佛教之化貪吝、誘賢良，其旨亦本於此。苟信而從之，洵可以型方訓俗，而為致君澤民之大助。其任意詆毀，妄捏為楊墨之道之論者，皆未見顏色，失平之瞽說也。
朕居藩邸，留心內典，於性宗之學，實深領悟。御極以後，宵旰靡遑，且恐啟天下以崇尚釋教之疑，是以未嘗形之談論。欲俟庶政漸理，始舉三教合一之旨，提撕警覺，以明互相詆毀者之非。今邇十年矣，聽政餘暇，偶將朕之所見，並昔人論說數條，舉以示天下之學道者：
一、古人有曰：「周孔六經之訓，忠孝履其端；李老二篇之言，道德創其首；瞿曇三藏之文，慈悲為其本。事迹雖異，理數不殊，皆可崇可慕者。」
二、又有曰：「儒以正設教；道以尊設教；佛以大設教。觀其好生惡殺，則同一仁也；視人猶己，則同一公也；懲忿塞欲，禁過防非，則同一操修也。」
三、又有曰：「以佛治心，以道治身，以儒治世。」
四、又有曰：「佛之言性，與諸書同、聖人同，其性則廣為道德。人能同誠其心，同齋戒其身，同推德於人，則可以福吾親，可以資吾君之安天下。」
五、又有曰：「佛之道與王道合。王道者，皇極也。皇極者，中道之謂也，佛之道亦曰中道，不偏不邪，其旨相同。」
六、又有曰：「佛教之設，使人棄華而就實，背偏而歸善，由力行而造於安行，由自利而至於利彼。其為生民之所依歸者，無以加矣。」
七、又有曰：「人謂釋氏惟務上達而無下學。不思釋氏之六波羅蜜，由禪定而到彼岸，豈非下學上達之旨乎？」
八、又有曰：「天下無二道，聖人無兩心。蓋道者，先天地而生，亙古今而常存。聖人得道之真以治身，以其緒餘土苴治天下國家，豈不大哉？」
故聖人，或生於中國，或生於西方，或生於東夷、西夷。生雖殊方，而其得道之真，若合符契，未始殊也。以上八條，皆於聖賢之理，同流共貫，未見其為謬異也。
三教雖各具治心、治身、治世之道，然各有所專。其各有所長，各有不及處，亦顯而易見，實缺一不可者。
夫習釋、道之學雖有偏有正，而習儒者之學亦有真有偽。即如釋中以狂空欺世，道中以邪術愚人，是固釋、道之罪人也。亦如儒中博覽詩書，高談仁義，而躬蹈亂臣賊子之行者，謂非名教之罪人乎？若掩人之長而斥其短，隱己之短而誇其長，互相肆口詆排者，皆私詐小人形態，非仁人君子懷德抱道之所為，亦徒見其不自量耳。
數年來，有請嚴禁私自剃度者；有請將寺觀改為書院者；有縣令無故毀廟逐僧者；甚至有請僧尼悉行配合夫婦，可廣增人丁者。悖理妄言，惑亂國是！不思鰥寡孤獨，為國家所矜恤。彼既立願出家，其意亦為國家、蒼生修福田耳。乃無故強令配合以拂其性，豈仁君治天下者之所忍為乎？因皆下愚小輩，朕亦未窮治其妄誕之罪。至於品類不齊，其中違理犯科者，朝廷原有懲創之條。而其清修苦行、精戒明宗者，則為之護持。其邪說外道，則嚴加懲治。如道忞、行峰之記載謬妄；法藏、弘忍之魔說倡狂，朕悉降旨指摘，決不令混冒正法，以致真偽罔辨也。
朕於三教同原之理，探溯淵源，公其心而平其論。令天下臣庶佛仙弟子，有各挾私心、各執己見、意存偏向、理失平衡者，夢覺醉醒焉！故委曲宣示，以開愚昧。凡有地方責任之文武大臣官員，當誠是朕旨，加意護持出家修行人，以大公同善之治。特諭。

